Guðmundur Ingi Guðbrandsson , umhverfis - og auðlindaráðherra , segir að miðað við þær tillögur sem nú er unnið útfrá gæti miðhálendisþjóðgarður orðið sá stærsti eða næststærsti í Evrópu . Vísir / vilhelm Miðhálendisþjóðgarður á Íslandi gæti orðið sá stærsti í Evrópu nái fyrirliggjandi tillögur fram að ganga . Umhverfisráðherra lítur svo á að stofnun miðhálendisþjóðgarðs gæti orðið stærsta framlag fyrr og síðar til náttúruverndar á Íslandi . Guðmundur Ingi Guðbrandsson , umhverfis - og auðlindaráðherra , fékk í gær í hendur skýrslu nefndar sem vann tillögur að því hvernig mætti standa að stofnun miðhálendisþjóðgarðs á Íslandi . Nefndin var skipuð fulltrúum allra flokka á þingi og fulltrúum sveitarfélaga og ráðuneyta . „ Þetta eru þá þeirra tillögur um hvernig megi standa að því , yfir hve stórt svæði hann eigi að ná , hvers konar stjórnfyrirkomulag eigi að vera og svo framvegis , “ segir Guðmundur Ingi . „ Ég tel þetta vera þjóðgarð á miðhálendinu , geta orðið okkar stærsta framlag til náttúruverndar fyrr og síðar á Íslandi . “ Hann muni byggja lagafrumvarp um stofnun miðhálendisþjóðgarðs á tillögum nefndarinnar . Tillögurnar nýtist svo áfram í framhaldinu . Í gær var framlengdur umsagnarfrestur í samráðsgátt stjórnvalda um áform um frumvarp til laga um hálendisþjóðgarð framlengdur til 9. desember . Þegar hafa borist bæði jákvæðar og neikvæðar umsagnir um áformin . Meðal þeirra sem lýsa efasemdum er sveitarfélagið Skagafjörður sem segir í umsögn sinni að með stofnun þjóðgarðs á miðhálendinu sé verið að skerða skipulagsvald sveitarfélaganna . Því kveðst ráðherra ósammála . „ Ég tel svo ekki vera . Því að stjórnfyrirkomulagið sem við erum að koma upp er með þeim hætti að þar er í rauninni bæði ríki og sveitarfélög sem koma að allri stefnumótun og að auki við það líka félagasamtök , aðilar í ferðaþjónustu og frá bændum eins og þetta er lagt fram í gegnum sérstök svæðisráð sem eiga að móta stjórnunar - og verndaráætlun fyrir þjóðgarðinn , “ segir Guðmundur Ingi . Hann líti svo á að stofnun þjóðgarðs sé gott stjórntæki og slíkt skref væri ekki aðeins jákvætt í þágu náttúruverndar heldur einnig efnahagslega . „ Rannsóknir hérna heima á Íslandi hafa sýnt að fyrir hverja krónu sem hið opinbera er að setja inn í þjóðgarða og friðlýst svæði séu 23 að skila sér til þjóðarbúsins til baka , “ segir Guðmundur Ingi . Miðað við fyrirliggjandi tillögur er um nokkuð stórt svæði að ræða . „ Svæðið er sem að þarna er lagt til um 33% af landinu og nú þegar er reyndar helmingurinn af því innan Vatnajökulsþjóðgarðs og annarra friðlýstra svæða á hálendinu og mér skilst að þetta yrði sá stærsti í Evrópu , og ef ekki þá sá næst stærsti . Við skulum hafa þann varann á , “ segir Guðmundur Ingi .